Produced by Shin Ya Liu




杜陽雜編
第一卷
代宗廣德元年，吐番犯便橋。上幸陜，王師不利。常有紫氣如車蓋，以迎馬首。及回
潼關，上歎曰：「河水洋洋，送朕東去。」上至陜，因望鐵牛，?然謂左右曰：「朕
年十五六，宮中有尼號功德山，言事往往神驗，屢撫吾背曰：『天下有災，遇牛方回
。』今見牛也，朕將回爾。」是夜，夢黃衣童子歌於帳前曰：「中五之德方??，胡
呼胡呼何奈何！」詰旦，上具言其夢。侍臣咸稱土德當王，胡虜破滅之兆也。黃衣，
土之色。中五，土之數。??者，高盛之義也。是月，副元帥郭子儀與大將李忠義、
渭北節度使王仲升克復京都，吐番大潰。上還宮闕，圖功臣於凌煙閣上，因謂子儀曰
：「安祿山僭亂中原，是卿再安皇祚。昨朕蒙塵，卿復戮力，今日天下乃卿與我也，
雖圖?不足以褒元老。」因泣下沾衣。子儀伏於上前，嗚咽流涕曰：「老臣無復致命
久矣。但慮衰耄不堪王事，賴仗陛下宗廟社稷之靈，以成微績。」上因命御馬九花虯
並紫玉鞭轡以賜。子儀知九花之異，固陳讓者久之。上曰：「此馬高大，稱卿儀質，
不必讓也。」子儀身長六尺餘。九花虯，即范陽節度李德山所貢，額高九寸，毛拳如
麟，頭頸鬃?，真虯龍也。每一嘶則群馬聳耳。以身被九花文，故號為九花虯。亦有
獅子驄，皆其類。上東幸，觀獵於田，不覺日暮。忽顧謂左右曰：「行宮去此幾里？
」奏曰：「四十里。」上遂令速鞭，恐閡夜，而九花虯緩緩然若行五里而已，侍從奔
驟無及者。上以為超光、趍影之匹也，王子年《拾遺記》：周穆王有八駿，號超光、
趍影、逐日者。自是益加鍾愛。既復京師，特賜子儀，崇功臣也。
上嘗幸興慶宮，於複壁間得寶匣，匣中獲玉鞭，鞭末有文曰「軟玉鞭」，即天寶中異
國所獻。光可鑒物，節文端妍，雖藍田之美不能過也。屈之則頭尾相就，舒之則勁直
如繩，雖以斧鑕鍛斲，終不傷缺。上歎為異物，遂命聯蟬繡為囊，碧玉絲為鞘。碧玉
蠶絲即永泰元年東海彌羅國所貢。雲其國有桑，枝幹盤屈，覆地而生，大者連延十數
頃，小者蔭百畝。其上有蠶，可長四寸，其色金，其絲碧，亦謂之金蠶絲。縱之一尺
，引之一丈，撚而為鞘，表裡通瑩，如貫瑟瑟，雖並十夫之力，挽之不斷。為琴瑟絃
則鬼神悲愁忭舞，為弩絃則箭出一千步，為弓絃則箭出五百步。上令藏之於內府，至
朱泚犯禁闈，其鞭不知所在。故水部賈嵩員外所傳也。
上寬厚之德出於天然，為兒時常為玄宗器之。每坐於玉案前，熟視上貌，謂武惠妃曰
：「此兒甚有異相，他日亦是吾家一有福天子也。」因命取上清珠，以絳紗裹之，?
於頸上。上清珠即開元初罽賓國所貢。罽賓國在西海。其珠光明潔白，可照一室，視
之則出仙人玉女雲鶴絳節之象，搖動於其中。及上即位，寶庫中往往有神光異氣，掌
庫者具以事告。上曰：「豈非上清珠耶？」遂令出之，絳紗猶在，乃泫然流涕，?示
近臣曰：「此我為兒時明皇所賜也。」遂令貯之於翠玉函，置之於臥內。忽有水旱兵
革之災，上每虔祝之，無不應驗。
大歷中，日林國獻靈光豆、龍角釵，其國在海東北四萬里。國西南有怪石，方數百里
，光明澄澈，可鑒人五藏六腑，亦謂之仙人鏡。其國人有疾，輒照其形，遂知起於某
藏腑，即自彩神草餌之，無不癒焉。靈光豆，大小類中國之菉豆。其色殷紅，而光芒
長數尺，本國人亦呼為詰多珠。和石上菖蒲葉煮之，即大如鵝卵，其中純紫，秤之可
重一斤。上啗一丸，香美無比，而數日不復言饑渴。龍角釵類玉而紺色，上刻蛟龍之
形，精巧奇麗，非人所制。上因賜獨孤妃。與上同游龍舟，池有紫雲，自釵上而生，
俄頃滿於舟楫。上命置之掌內，以水噴之，遂化為二龍，騰空東去。
上崇奉釋氏，每舂百品香，和銀粉以涂佛室。遇新羅國獻五彩氍毹，制度巧麗，亦冠
絕一時。每方寸之內，即有歌舞伎樂、列國山川之象。忽微風入室，其上復有蜂蝶動
搖，燕雀飛舞。俯而視之，莫辨真假。又獻萬佛山，可高一丈，因置山於佛室，以氍
毹藉其地焉。萬佛山則雕沉檀珠玉以成之。其佛之形，大者或逾寸，小者七八分。其
佛之首，有如黍米者，有如半菽者。其眉目口耳螺髻毫相無不悉具。而更鏤金玉水精
為幡蓋流蘇，菴羅薝卜等樹，搆百寶為樓閣台殿。其狀雖微，而勢若飛動。又前有行
道僧徒，不啻千數。下有紫金鍾，徑闊三寸，上以龜口銜之。每?其鍾，則行道之僧
禮首至地，其中隱隱謂之梵音，蓋關戾在乎鍾也。其山雖以萬佛為名，其數則不可勝
紀。上因置九光扇於岩巘間，四月八日召雨眾僧徒入內道場禮萬佛山。是時觀者歎非
人工，及睹九色光於殿中，咸謂之佛光，即九光扇也。由是上令三藏僧不空念天竺密
語於口而退。傳之於僧惟籍。
李輔國恣橫無君，上切齒久矣。因寢夢登樓，見高力士領兵數百鐵騎，以戟刺輔國首
，流血灑地，前後歌呼，自北而去。遣謁者問其故，力士曰：「明皇之令也。」上覺
亦不敢言，輔國尋為盜所殺。上異之，方以夢話於左右。先是肅宗賜輔國香玉闢邪二
，各高一尺五寸，奇巧殆非人間所有。其玉之香，可聞於數百步，雖?之於金函石匱
，終不能掩其氣。或以衣裾誤拂，則芬馥經年。縱澣濯數四，亦不消歇。輔國常置於
座側。一日方巾櫛，而闢邪忽一大笑，一悲號。輔國驚愕失據，而囅然者不已，悲號
者更涕泗交下。輔國惡其怪，碎之如粉，以投廁中，其後常聞冤痛之聲。其輔國所居
里巷，酷烈彌月猶在，蓋舂之為粉而愈香故也。不週歲而輔國死焉。初碎闢邪，輔國
嬖奴慕容宮人，知異常物，隱屑二合。而魚朝恩不惡輔國之禍，以錢三十萬買之。及
朝恩將伏誅，其香化為白蝶，竟天而去。當時議者以奇香異寶，非人臣之所蓄也。輔
國家藏珍玩，皆非人世所識。夏則於堂中設迎涼之草，其色類碧，而乾似苦竹，葉細
如杉。雖若干枯，未嘗雕落。盛暑束之?戶間，而涼風自至。鳳首木高一尺，雕刻鸞
鳳之狀，形似枯槁，毛羽脫落不甚盡。雖嚴凝之時，置諸高堂大廈之中，而和煦之氣
如二三月，故別名為常春木。縱烈火焚之，終不燋黑焉。涼草鳳木或出於薛王宅。《
十洲記》事，「火林有不焚之木」，殆非此類者耶？
魚朝恩專權使氣，公卿不敢仰視。宰臣或決政事不預謀者，則眥睚曰：「天下之事豈
不由我乎？」於是上惡之。而朝恩幼子曰令徽，年十四五，始給事於內殿，上以朝恩
故，遂特賜祿焉。未浹旬月，同列黃門位居令徽上者，因敘立於殿前，恐其後至，遂
爭路以進。無何，誤觸令徽臂，乃馳歸告朝恩，以班次居下為同列所欺。朝恩怒，翌
日於上前奏曰：「臣幼男令徽位處眾僚之下，願陛下特賜金章以超其等。」不由緋便
求紫。上未及語，而朝恩已令所司捧紫衣而至，令徽即謝於殿前。上雖知不可，強謂
朝恩曰：「卿兒著章服大宜稱也。」魚氏在朝，動無畏憚，他皆仿此。其同列黃門尋
遭斥遂於嶺表。及朝恩被誅，天下無不快焉。
上纂業之始，多以庶務託於鈞衡。而元載專政，益墮國典。若非良金重寶，趑趄左道
，則不得出入於朝廷。及常袞為相，雖賄賂不行，而介僻自專，少於分別，故升降多
失其人。或同列進擬稍繁，則謂之沓伯。由是京師語曰：「常無分別元好錢，賢者愚
而愚者賢。」時崔佑甫素公直，與眾言曰：「朝廷上下相蒙，善惡同致，清曹峻府，
為鼠輩養資，豈?皇化耶？」由是益為持權者所忌。至建中初，佑甫執政，人心方有
所歸。元載末年，造蕓輝堂於私第。蕓輝，香草名也，出于闐國。其香潔白如玉，入
土不朽爛，舂之為屑，以涂其壁，故號蕓輝焉。而更構沉檀為梁棟，飾金銀為戶牖，
內設懸黎屏風，紫綃帳。其屏風本楊國忠之寶也，屏上刻前代美女伎樂之形，外以玳
瑁水犀為押，又絡以真珠瑟瑟。精巧之妙，殆非人工所及。紫綃帳得於南海溪洞之酋
帥，即鮫綃之類也。輕疏而薄，如無所礙。雖屬凝冬，而風不能入；盛夏則清涼自至
。其色隱隱焉，忽不知其帳也，謂載臥內有紫氣。而服玩之奢僭，擬於帝王之家。蕓
輝之前有池，悉以文石砌其岸，中有蘋陽花，亦類白蘋，其花紅大如牡丹，不知自何
而來也。更有碧芙蓉，香潔菡萏偉於常者。載因暇日，?欄以觀，忽聞歌聲清響，若
十四五女子唱焉，其曲則《玉樹後庭花》也。載驚異，莫知所在。及審聽之，乃芙蓉
中也。俯而視之，聞喘息之音，載惡之既甚，遂剖其花，一無所見，即秘之不令人說
。及載受戮，而逸奴為平盧軍卒，人故得其實。載有龍須拂，色如爛椹，可長三尺。
削水精為柄，刻紅玉為環鈕。或風雨晦暝，臨流沾濕，則光彩動搖，奮然如怒。置之
於堂中，夜則蚊蚋不敢入，拂之為聲，雞犬牛馬無不驚逸。若垂之池潭，則麟介之屬
悉俯伏而至。引水於空中，則成瀑布三五尺，未嘗輒斷。燒燕肉熏之，則若生雲霧。
厥後上知其異，屢言之，載不得已而遂進焉。載自云得於洞庭道士張知和。載寵姬薛
瑤英攻詩書，善歌舞，仙姿玉質，肌香體輕，雖旋波、搖光、飛燕、綠珠，不能過也
。瑤英之母趙娟，亦本岐王之愛妾也，後出為薛氏之妻，生瑤英而幼以香啗之，故肌
香也。及載納為姬，處金絲之帳，卻塵之褥。其褥出自勾驪國，一云是卻塵之獸毛所
為也。其色殷鮮，光軟無比。衣龍綃之衣，一襲無一二兩，摶之不盈一握。載以瑤英
體輕不勝重衣，故於異國以求是服也。唯賈至、楊公南與載友善，故往往得見歌舞。
至因贈詩曰：「舞怯銖衣重，笑疑桃臉開。方知漢武帝，虛築避風台。」王子年《拾
遺記》：趙飛燕體輕恐暴風，帝為築台焉。公南亦作長歌褒美，其略曰：「雪面蟾娥
天上女，鳳簫鸞翅欲飛去。玉釵碧翠步無塵，楚腰如柳不勝春。」瑤英善為巧媚，載
惑之，怠於塵務。而瑤英之父曰宗本，兄曰從義，與趙娟遞相出入，以搆賄賂，號為
關節，更與中書主吏卓倩等為腹心。而宗本輩以事告者，載未嘗不頷之。天下?寶貨
求大官職，無不恃載權勢，指薛、卓為梯媒。及載死，瑤英自為俚妻矣。論者以元載
喪令德而崇貪名，自一婦人而致也。傳於進士賈遂。
德宗皇帝英明果斷，無以比德。每進用公卿大臣，莫不出自宸衷。若聞一善可錄，未
嘗不稱獎之。百官對?如稍稱旨，無不?眉聳聽，朝退輒書其姓名於座側。或有獎用
，多所稱職。故卿大夫已下謂上聖英睿。每與宰臣從容詢訪時政，往往呼其行第。其
尚賢進善皆此類也。及上蒙塵，幸奉天，翰林學士姜公輔屢進嘉謀，深葉上意。初，
涇原兵亂長安，公輔奏云：「朱泚甚有反狀，不如早為之所，無令為凶逆也。」上倉
皇之際，不暇聽從。更云：朱泚素鎮涇原，頗得將士心，今罷兵權，居常悒悒，不如
詔之以從鑾駕。不然，即斬之以絕後患。及聞段秀實之死，上執公輔手曰：「姜公姜
公，先見之明可謂神略矣。盧，朕擢自郡守，坐於廟堂，自陳百口之說，何獨?我也
！」盧常言以百口保朱泚不反。上將欲幸奉天，自攜火精劍出內殿，因歎曰：「千萬
年社稷，豈為狗鼠所竊耶？」遂以劍斲檻上鐵狻猊，應手而碎，左右皆呼萬歲。上曰
：「若碎小寇如斬狻猊，不足憂也。」及乘輿遇夜，侍從皆見上仗數尺光明，即火精
劍也。建中二年，大林國所貢云。其國有山方數百里，出神鐵。其山有瘴毒，不可輕
為採取。若中國之君有道，神鐵即自流溢，鍊之為劍，必多靈異。其劍之光如電，切
金玉如泥。以朽木磨之，則生煙燄；以金石?之，則火光流起。上始於行在，無藥餌
以備將士金瘡。時有?將為流矢所中，上碎琥珀匣以賜之，其匣則火精劍匣也。近臣
諫曰：「陛下奈何以?將金瘡而碎琥珀匣？」上曰：「今凶奴逆恣，欲危社稷，是軍
中藉材用人之際，而戰士有瘡，如朕身之瘡也。昔太宗剪須以付英公，今朕以人為寶
，豈以劍匣為寶也！」左右及中外聞者，無不感悅。初，上欲西行，有知星者奏上曰
：「逢林即住。」上曰：「豈可令朕處林木間乎？」姜公輔曰：「不然，但以地名亦
應也。」及奉天尉賈隱林謁上於行在，上觀隱林氣宇雄俊，兼是忠烈之家，而名葉知
星者語，隱林即天寶末賈循之猶子也。上因延於臥內，以彩籌略之深淺。隱林於獅榻
前以手板畫地，陳攻守之策，上甚異之。隱林因奏曰：「臣昨夜夢日墜地，臣以頭戴
日上天。」上曰：「日即朕也，此來事莫非前定！」遂拜為侍御史，糾劾行在。尋遷
左常侍。後駕遷幸梁州，而隱林卒。
二年夏五月，京師副元帥李晟收復宮闕。朱泚走涇原，而兵士才餘數百人，昏忽迷路
，不辨南北，因問路於田父。田父對曰：「豈非朱太尉耶？」偽宰相源休止之曰：「
漢皇帝。」泚偽號漢。田父曰：「天不長凶，地不生惡，蛇不為龍，鼠不為虎。天網
恢恢，去將何適？」泚怒將殺之，忽亡其所在。及去涇州百餘里，泚忽馬上叩頭稱乞
命，而手足紛紜若有拒捍，因之墜馬。良久復甦，左右扶上馬，問其故，泚曰：「見
段司農、劉海賓杖戈執戟，與朕相敵，不堪其苦也。」時將士聞者益懷異意。翌日達
涇州，偽節度使田希鑒閉門不納，遂至寧州彭源縣，為心腹衛士韓旻、薛綸、朱維孝
等逼而墜?，將殺之。泚謂旻曰：「汝等朕所鍾愛，今將敗績，可忍共殺耶？」旻曰
：「誠為陛下腹心，失則不可共為塗炭。今借陛下之首以取富貴也。」言未終，泚首
已斷。泚始亂長安，源休、姚令言等，廣陳圖讖，以堅泚意。及為偽宰相，日益自負
。休乃收圖書，貯倉廩，作蕭何事業。或聞王師不利，而喜色出面，謂令言曰：「天
下將定，吾等之功豈後於蕭何矣？」令言曰：「漢皇未弱於劉季。」休退語偽黃門侍
郎蔣諫曰：「若度其才，即吾為蕭，姚為曹耳。」識者聞之，謂休不奈官職。喬琳雖
受偽官而性好諧戲，因語舊僚曰：「源公真所謂火迫酇侯耳。」
代宗朝，異國所獻奇禽馴獸，自上即位多放棄之。建中二年，南方貢朱來鳥，形有類
於戴勝，而紅觜紺尾，尾長於身。巧解人語，善別人意。其音清響，聞於庭外數百步
。宮中多所憐愛，為玉屑和香稻以啗之，則其聲益加寥亮。夜則棲於金籠，晝則飛翔
於庭廡，而俊鷹大鶻不敢近。一日，為巨雕所搏而斃，宮中無不歔欷。或遇其籠自開
，內人有善書者，於金華紙上為朱來鳥寫《多心經》。及朱泚犯禁闈，朱來鳥之兆明
矣。又大歷中，澤潞有僧號普滿，隨意所為，不拘僧相，或歌或哭，莫喻其旨。以言
事往往有驗，故時人比為萬回。建中初，於潞州佛舍中題詩數篇而亡去。所記者云：
「此水連涇水，雙珠血滿川。青牛將赤虎，還號太平年。」此水者，泚字。涇水者，
自涇州兵亂。雙珠者，泚與弟滔。青牛者，興元二年乙丑歲。乙，木也；丑，牛也。
是歲改貞元元年。丙，火；寅，虎也。是歲賊平故也。
上切於時政，而頗倚注於台袞之臣。每命相，密召學士草詔。及進本，上輒多改注，
即顧謂左右曰：「朕處渠等極位，復以美詞褒之，所冀為朕戮力同心以成大化。」既
用崔佑甫為相，悉以國務委之，而佑甫事無巨細悉皆陳諫。上曰：「朕與卿道合，天
下細事卿宜隨便剖奏，無乃多疑朕也。」自是佑甫之道益為公當。及楊公南、盧執政
，報恩復讎，紊亂綱紀，朝野為之戢手。公南既殺劉晏，士庶莫不冤痛之。明年，公
南得罪，賜死崖州，時人謂劉相公冤報矣。建中元年七月乙丑，楊殺晏。二年十月乙
未，貶楊為崖州司戶，去州百里賜死。實錄云：七月庚午晏已受誅，使回，雲至乙丑
，下詔殺之。
上每臨朝，多令徵四方丘園才能學術直言極諫之士，由是提筆貢藝者，滿於闕下。上
親自考試，用絕請託之門。是時文學相高，公道大振，得路者咸以推賢進善為意。上
試制科於宣政殿，或有詞理乖謬者，即濃筆抹之至尾。如輒稱旨者，必翹足朗吟。翌
日，則?示宰臣學士曰：「此皆朕門生也。」是以公卿大臣已下，無不服上藻鑒。宏
詞獨孤綬所司試《放馴象賦》，及進其本，上自覽考之，稱歎者久，因吟其句曰：「
化之式孚，則必受乎來獻；物或違性，斯用感於至仁。」上以綬為知去就，故特書第
三等。先是代宗朝文單國累進馴象三十有二。上即位，悉令放之於荊山之南，而綬不
辱其受獻，不傷放棄，故賞其知去就焉。
貞元三年，中常侍自蜀使回，進瑞鞭一。其文節高，有麟鳳龜龍之形，體質微，而鱗
甲毛羽無不備具。其色照爛，有類琥珀。於暗中揮之則如電光。上雖不好寶貨祥瑞，
及覽此鞭，頗甚稱旨稱歎。遂置之於明珠匣，其匣蓋飾以明珠者也。
上西幸有二馬，一號「神智驄」，一號「如意騮」，皆耳中有毛，引之可長一尺。《
相馬經》云：耳中有毛長一尺者，日行千里。而進退緩急皆如上意，故以是名之。一
日，花木方春，上欲幸諸苑。內?控馬侍者進瑞鞭，上指二駿語近臣曰：「昔朕西幸
有二駿，謂之二絕；今獲此鞭，可謂三絕矣。」遂命酒飲之，左右引翼而去，因吟曰
：「鴛鴦赭白齒新齊，晚日花間落碧蹄。玉勒乍回初噴沫，金鞭欲下不成嘶。」中書
舍人韓翃詩也。
八年，吳明國《洞冥記》有吳明之瓏。貢常燃鼎，鸞蜂蜜。雲其國去東海數萬里，經
挹婁、沃沮等國。挹婁、沃沮皆出《漢．東夷傳》。其土宜五穀，珍玉尤多。禮樂仁
義無剽劫，人壽二百歲。俗尚神仙術，而一歲之內乘雲控鶴者往往有之。常望有黃氣
如車蓋，知中國有土德王，遂願入貢焉。常燃鼎量容三斗，光潔類玉，其色純紫，每
修飲饌，不熾火而俄頃自熟，香潔異於常等。久食之，令人反老為少，百疾不生。鸞
蜂蜜，雲其蜂之聲有如鸞鳳，而身被五彩，大者可重十餘斤。為窠於深巖峻嶺間，大
者占地二三畝。國人彩其蜜三二合，如過度則有風雷之異。若?螫人則生瘡，以石上
菖蒲根傅之即愈。其蜜色碧，常貯之於白玉?，表裡瑩徹，如碧琉璃，久食之令人長
壽，顏如童子，發白者應時而黑，及沉痾眇跛諸僻惡之病，無不療焉。

第二卷
順宗皇帝即位歲，拘弭國貢卻火雀一雄一雌、履水珠、常堅冰、變晝草。其卻火雀純
黑，大小似燕，其聲清，殆不類尋常禽鳥，置於火中，火自散去。上嘉其異，遂盛於
水精籠，懸於寢殿。夜則宮人持蠟炬以燒之，終不能損其毛羽。履水珠色黑類鐵，大
於雞卵，其上鱗皴，其中有竅。雲持入江海內，可行於洪波之上下。上始不謂之實，
遂命善浮者以五色絲貫之，?於左臂，毒龍畏五色絲。遣入龍池，其人則步驟於波上
，若在平地。亦潛於水中，良久復出，而?體略無沾濕。上奇之，因以御饌賜使人。
至長慶中，嬪御試弄於海池上，遂化為黑龍入於池內，俄而雲煙暴起，不復追討矣。
常堅冰，雲其國有大凝山，中有冰千年不釋。及?至?師，潔冷如故，雖盛暑赭日終
不消，嚼之即與中國者無異。變晝草，有類芭蕉，可長三尺，而一莖千葉，樹之則百
步內昏黑如夜。始藏於百寶匣中，其上緘以胡書。上見而怒曰：「背明向暗之物，是
何貴也？」遂命並匣焚之於使前。使初不為樂，及退，謂鴻臚曰：「本國以變晝為異
，今皇帝以向暗為非，可謂明德也。」
永貞元年，南海貢奇女盧眉娘，年十四，眉娘生而眉如線細長也。稱本北祖帝師之裔
。自大足中流落於嶺表，後漢盧景祚、景裕、景宣、景融兄弟四人皆為帝師，因號為
帝師也。幼而慧悟，工巧無比。能於一尺絹上繡《法華經》七卷，字之大小不逾粟粒
，而點畫分明，細於毛發。其品題章句，無有遺闕。更善作飛仙蓋，以絲一縷分為三
縷，染成五彩，於掌中結為傘蓋五重，其中有十洲三島、天人玉女，台殿麟鳳之象而
外，執幢捧節之童，亦不啻千數。其蓋闊一丈，秤之無三數兩。自煎靈香膏傅之，則
虯硬不斷。上歎其工，謂之神助，因令止於宮中，每日但食胡麻飯二三合。至元和中
，憲宗皇帝嘉其聰慧而奇巧，遂賜金鳳環以束其腕。知眉娘不願住禁中，遂度以黃冠
，放歸南海，仍賜號曰逍遙。及後神遷，香氣滿室，弟子將葬，舉棺覺輕，即徹其蓋
，惟有藕屨而已。後入海人往往見乘紫雲遊於海上。是時羅浮處士李象先作《盧逍遙
傳》，而象先之名無聞，故不為世人傳焉。
憲宗皇帝寬仁大度，不妄喜怒。及便殿與宰臣言政事，莫不嚴肅容貌。是以進善出惡
，俗泰刑清，而天下風化矣。或延英入閣，未嘗不以生民哀樂為意。或四方進歌舞妓
樂，上皆不納。則謂左右曰：「六宮之內嬪御已多，一旬之中資費盈萬，豈可剝膚捶
髓強娛耳目焉！」其儉德憂人皆此類也。
吳元濟之亂淮西，以宰臣裴度為元帥，及對於殿，上曰：「偽蔡稱兵，朕於擇帥甚難
其人也。且安天下用將帥，如造大舟以越滄海，其功則多，其成則大，一日萬里，無
所不屆。若乘一葉而蹈洪波，其功也寡，其覆也速。朕今託元老以摧狂寇，真謂一日
萬里矣。」度曰：「微臣無狀，叨蒙大用。唯慮一丸之卵不足以勝太山，?段之馬不
足以行千里。但竭臣至忠，以仗宗廟之靈，臣雖不才，敢以死效命。」泣下沾濡，若
不勝語。上亦為之動容。
元和五年，內給事張惟則自新羅使回，云：於海上泊洲島間，忽聞雞犬鳴吠，似有煙
火，遂乘月閒步，約及一二里，則見花木台殿，金戶銀闕，其中有數公子，戴章甫冠
，著紫霞衣，吟嘯自若。惟則知其異，遂請謁見。公子曰：「汝何所從來？」惟則具
言其故。公子曰：「唐皇帝乃吾友也，汝當旋去，為吾傳語。」俄而命一青衣捧金龜
印以授惟則，乃置之於寶函。復謂惟則曰：「致意皇帝。」惟則遂持之還舟中。回顧
舊路，悉無蹤跡。金龜印長五寸，上負黃金，玉印面方一寸八分，其上曰：「鳳芝龍
木，受命無疆。」惟則達京師，即具以事進。上曰：「朕前生豈非仙人乎？」及覽龜
印，歎異良久，但不能諭其文爾。因命緘以紫泥玉?，致於帳內。其上往往見五色光
，可長數尺。是月寢殿前連理樹上生靈芝二株，宛如龍鳳。上因歎曰：「鳳芝龍木，
寧非此驗乎？」
上好神仙不死之術，而方士田佐元、僧大通皆令入宮禁，以鍊石為名。時有處士伊祁
玄解，縝發童顏，氣息香潔。常乘一黃牝馬，才高三尺，不啗芻粟，但飲醇酎；不施
韁勒，唯以青氈藉其背。常遊歷青兗間，若與人?曲語，話千百年事，皆如目?。上
知其異人，遂令密召入宮，處九華之室，設紫茭之席，飲龍膏之酒。紫茭席色紫而類
茭葉，光軟香淨，冬溫夏涼。龍膏酒黑如純漆，飲之令人神爽，此本烏弋山離國所獻
。烏弋山離國見班固《西域傳》。上每日親自訪問，頗加敬仰。而玄解魯樸，未嘗閒
人臣禮。上因問曰：「先生春秋既高，而顏色不老，何也？」玄解曰：「臣家於海上
，常種靈草食之，故得然也。」即於衣間出三等藥實，為上種於殿前：一曰雙麟芝，
二曰六合葵，三曰萬根藤。雙麟芝色褐，一莖兩穗，隱隱形如麟，頭尾悉具，其中有
子如瑟瑟焉。六合葵色紅而葉類於茙葵，始生六莖，其上合為一株，共生十二葉，內
出二十四花，花如桃花而一朵千葉，一葉六影，其成實如相思子。萬根藤一子而生萬
根，枝葉皆碧，鉤連盤屈，可蔭一畝，其花鮮潔，狀類芍藥，而?色殷紅，細如絲髮
，可長五六寸，一朵之內，不啻千莖，亦謂之絳心藤。靈草既成，人莫得見。玄解請
上自彩餌之，頗覺神驗，由是益加禮重。遇西域有進美玉者二，亡其國名。一圓一方
，徑各五寸，光彩凝冷，可鑒毛發。時玄解方坐於上前，熟視之曰：「此一龍玉也，
一虎玉也。」上驚而問曰：「何謂龍玉、虎玉耶？」玄解曰：「圓者龍也，生於水中
，為龍所寶，若投之水，必虹蜺出焉。方者虎也，生於岩谷，為虎所寶，若以虎毛拂
之，即紫光迸逸，而百獸懾服。」上異其言，遂令試之，各如其說。詢得玉之由，使
人曰：「一自漁者得，一自獵者獲。」上因命取龍虎二玉，以錦囊盛之於內府。玄解
將還東海，亟請於上，上未之許。過宮中刻木作海上三山，彩繪華麗，間以珠玉。上
因元日，與玄解觀之，指蓬萊曰：「若非上仙，無由得及此境。」玄解笑曰：「三島
咫尺，誰曰難及？臣雖無能，試為陛下一遊，以探物象妍丑。」即踴體於空中，漸覺
微小，俄而入於金銀闕內，左右連聲呼之，竟不復有所見。上追思歎恨，僅成羸疹。
因號其山為藏真島，每詰旦於島前焚鳳腦香以崇禮敬。後旬日，青州奏云：玄解乘黃
牝馬過海矣。
八年，大軫國貢重明枕、神錦衾、碧麥、紫米。雲其國在海東南三萬里，當軫宿之位
，故曰大軫國，經合丘禺?之山。合丘禺?山見《山海經》。重明枕，長一尺二寸，
高六寸，潔白逾於水精，中有樓台之狀，四方有十道士，持香執簡，循環無已，謂之
行道真人。其樓台瓦木丹青、真人衣服簪帔，無不悉具，通瑩焉如水睹物。神錦衾，
水蠶絲所織也。方二丈，厚一寸，其上龍文鳳彩，殆非人工。其國以五色彩石甃池塘
，彩大拓葉?蠶於池中，始生如蚊睫，游泳於其間，及老可五六寸。池中有挺荷，雖
驚風疾吹，不能傾動，大者可闊三四尺。而蠶經十五月即跳入荷中，以成其繭，形如
斗，自然五色。國人繰之，以織神錦，亦謂之靈泉絲。上始覽錦衾，與嬪御大笑曰：
「此不足以為嬰兒繃{左木右席}，曷能為我被耶？」使者曰：「此錦之絲，水蠶也；
得水則舒，水火相反，遇火則縮。」遂於上前令四官張之，以水一噴，即方二丈，五
色煥爛，逾於向時。上乃歎曰：「本乎天者親上，本乎地者親下，不亦然哉！」則卻
令以火逼之，須臾如故，上益異之。翌日，出示術士田元佐、李元戢焉。碧麥大於中
華之麥粒，表裡皆碧，香氣如粳米，食之體輕，久則可以御風。紫米有類苣?，炊一
升得飯一斗，食之令人髭發縝黑，顏色不老，久則後天不死。上因中元日薦於玄元皇
帝，故當時道士有得食者。得於太清宮道士朱環中。
穆宗皇帝殿前種千葉牡丹，花始開，香氣襲人，一朵千葉，大而且紅。上每睹芳盛，
歎曰：「人間未有。」自是宮中每夜，即有黃白蛺蝶萬數，飛集於花間，輝光照耀，
達曉方去。宮人競以囉巾撲之，無有獲者。上令張網於空中，遂得數百於殿內，縱嬪
御追捉以為娛樂。遲明視之，則皆金玉也。其狀工巧，無以為比。而內人爭用絳縷絆
其腳，以為首飾。夜則光起妝奩中。其後開寶廚，睹金錢玉屑之內將有化為蝶者，宮
中方覺焉。
飛龍衛士韓志和，本倭國人也，善雕木作鸞鶴?鵲之狀，飲啄動靜，與真無異。以關
戾置於腹內，發之則凌雲奮飛，可高三尺，至一二百步外方始卻下。兼刻木作貓兒以
捕鼠雀。飛龍使異其機巧，遂以事奏，上睹而悅之。志和更雕踏?，高數尺，其上飾
之以金銀彩繪，謂之見龍?。置之則不見龍形，踏之則鱗?爪牙俱出。及始進，上以
足履之，而龍夭矯若得雲雨，上怖畏，遂令撤去。志和伏於上前曰：「臣愚?，致有
驚忤聖躬。臣願別進薄伎稍娛至尊耳目，以贖死罪。」上笑曰：「所解伎何？試為我
作之。」志和遂於懷中出一桐木合子，方數寸，中有物名蠅虎子，數不啻一二百焉，
其形皆赤，雲以丹砂啗之故也。乃分為五隊，令舞《涼州》。上令召樂以舉其曲，而
虎子盤回宛轉無不中節。每遇致詞處，則隱隱如蠅聲。及曲終，纍纍而退，若有尊卑
等級。志和臂虎子，令於上前獵蠅，於數百步之內，如鷂捕雀，罕有不獲者。上嘉其
小有可觀，即賜以雜彩銀?。志和出宮門，悉轉施於他人。不逾年，竟不知志和之所
在。
敬宗皇帝寶曆元年，南昌國獻玳瑁盆、浮光裘、夜明犀。其國有酒山、紫海。蓋山有
泉，其味如酒，飲之甚美，醉則經月不醒。紫海，水色如爛椹，可以染衣。其龍魚龜
鱉、砂石草木，無不紫焉。玳瑁盆可容十斛，外以金玉飾之。及盛夏，上置於殿內，
貯水令滿，遣嬪御持金銀杓酌水相沃以為嬉戲，終不竭焉。浮光裘，即海水染其色也
，以五彩蹙成龍鳳，各一千三百，絡以九色真珠。上衣之以獵北苑，為朝日所照，而
光彩動搖，觀者皆眩其目，上亦不為之貴。一日，馳馬從禽，忽值暴雨，而浮光裘略
無沾潤，上方歎為異物也。夜明犀，其狀類通天，夜則光明可照百步，覆繒千重，終
不能掩其輝煥。上令解為腰帶，每遊獵，夜則不施蠟炬，有如晝日。
寶歷二年，淛東國貢舞女二人：一曰飛鸞，二曰輕鳳。修眉夥首，蘭氣融冶，冬不纊
衣，夏不汗體。所食多荔枝榧實、金屑龍腦之類。衣軿羅之衣，戴輕金之冠，表異國
所貢也。軿羅衣無縫而成，其紋巧織，人未之識焉。輕金冠以金絲結之為鸞鶴狀，仍
飾以五彩細珠，玲瓏相續，可高一尺，秤之無二三分。上更琢玉芙蓉以為二女歌舞台
，每歌聲一發，如鸞鳳之音，百鳥莫不翔集其上。及觀於庭際，舞態豔逸，更非人間
所有。每歌罷，上令內人藏之金屋寶帳，蓋恐風日所侵故也。由是宮中語曰：「寶帳
香重重，一雙紅芙蓉。」
上降日，大張音樂，集天下百戲於殿前。時有妓女石火胡，本幽州人也，挈養女五人
，才八九歲，於百尺竿上張弓絃五條，令五女各居一條之上，衣五色衣，執戟持戈，
舞《破陣樂》曲，俯仰來去，赴節如飛。是時觀者目眩心怯。火胡立於十重朱畫?子
上，令諸女迭踏以至半空，手中皆執五彩小幟，?子大者始一尺餘。俄而手足齊舉，
為之踏渾脫，歌呼抑揚，若履平地。上賜物甚厚。文宗即位，惡其太險傷神，遂不復
作。
文宗皇帝尚賢樂善，罕有倫比。每與宰臣學士論政事之暇，未嘗不話才術文學之士。
故當時以文進者，無不諤諤焉。於是上每視朝後，即閱群書，見無道之君行狀，則必
扼腕歔欷；讀堯舜禹湯傳，則歡呼襝?，謂左右曰：「若不甲夜視事，乙夜觀書，何
以為人君耶？」每試進士及諸科舉人，上多自出題目。及所司進所試，而披覽吟誦，
終日忘倦。常延學士於內廷，討論經義，較量文章，令宮女已下侍茶湯飲饌。而李訓
講《周易》微義，頗葉於上意。時方盛夏，遂命取水玉腰帶及辟暑犀如意以賜訓。訓
謝之，上曰：「如意足以與卿為談柄也。」上讀高郢《無聲樂賦》、白居易《求玄珠
賦》，謂之玄祖。傳於水部賈暠員外。
大和九年，誅王涯、鄭注後，仇士良專權恣意，上頗惡之。或豋臨遊幸，雖百戲駢羅
，未嘗為樂，往往瞠目獨語，左右莫敢進問。因題詩曰：「輦路生春草，上林花滿枝
。憑高何限意？無復侍臣知。」
上於內殿前看牡丹，翹足?欄，忽吟舒元輿《牡丹賦》云：「俯者如愁，仰者如語，
合者如咽。」吟罷，方省元輿詞，不覺歎息良久，泣下沾臆。時有宮人沈阿翹為上舞
《河滿子》，調聲風態，率皆宛暢。曲罷，上賜金臂環，即問其從來。阿翹曰：「妾
本吳元濟之妓女，濟敗，因以聲得為宮人。」俄遂進白玉方響，雲本吳元濟所與也，
光明皎潔，可照十數步。言其犀槌即響犀也，凡物有聲，乃響應其中焉。架則雲檀香
也，而文采若雲霞之狀，芬馥著人，則彌月不散。制度精妙，固非中國所有。上因令
阿翹奏《涼州曲》，音韻清越，聽者無不淒然。上謂之天上樂，乃選內人與阿翹為弟
子焉。
開成初，宮中有黃色蛇，夜自寶庫中出，游於階庭間，光彩照灼，不可擒捕。宮人擲
珊瑚玦?之，遂並玦而亡去。掌庫者具以事告，上令?搜庫內，乃得黃金蛇，而珊瑚
玦著其首。上熟視之，曰：「昔隋煬帝為晉王時，以黃金蛇贈陳夫人，吾不知此蛇得
自何處。」左右因睹頷下有字，上?然曰：「果不失朕所疑耳。」阿，煬帝小字也。
上之博學敏悟，率多此類。遂命取頗梨連環?於玉彘之前足，其後更不復見焉。以彘
能啗蛇也。
上好食蛤蜊，一日左右方盈盤而進，中有擘之不裂者。上疑其異，乃焚香祝之。俄頃
自開，中有二人，形眉端秀，體質悉備，螺髻瓔珞，足履菡萏，謂之菩薩。上遂置之
於金粟檀香合，以玉屑覆之，賜興善寺，令致敬禮。至會昌中毀佛舍，遂不知所在。
傳之涇州從事陳訥。
王涯初為大官，名德聞望頗為朝廷欽仰。末年恃寵固位，為士大夫譏之。其所居之地
，妖怪屢見，知氣者以不吉語告之，而涯廣自引諭，曾無休退之意。及伏誅，時人謂
王公禍至不省，惑矣！
鄭注奸險，左道熒惑人主，為天下側目。鄭鎮鳳翔日，有草如茵，生於紫金帶上。注
既心有所圖，乃喜謂芝瑞。識者以物反其所。夫草生於土，常也；今生於金，是反常
也。鄭氏之禍將至，其不久矣。注又嘗置藥篋，藥化為青蠅萬數飛去。注頗惡之，數
日不視事，未踰月而誅焉。
賈餗布衣時，謁滑台節度使賈耽，耽以餗宗黨，復喜其文才宏麗，由是延納之。忽一
日，賓客大會，有善相者，在耽座中。及餗退而相者謂曰：「向來賈公子神氣俊逸，
當位極人臣。然當執政之時，朝廷微變。若當此際，諸公宜早避焉。」耽頷之，以至
動容。及大和初，餗秉鈞衡，有知者潛匿於山谷間，十有三四耳。
王沐者，涯之再從弟也，家於江南，老而且窮。以涯執相權，遂跨蹇驢至京師，索米
僦舍。經三十餘月，始得一見涯於門屏，所望不過一簿尉耳。涯潦倒無鴈序之情。大
和九年秋，沐方說涯之嬖奴以導所欲，涯始一召見，?曲而許微官處焉。自是旦夕造
涯之門，以俟其命。及涯敗露伏法，仇士良收王氏家族，沐方在涯私第，以為族人，
被執而腰斬之。
舒守謙即元輿之族也，聰敏慧悟，富有春秋。元輿以源流非遠，而禮遇頗厚，經歲處
元輿舍，未嘗一日間怠於車服飲饌。元輿謂之猶子，薦取明經第，官歷秘書郎。及持
相印，許列清曹命之。無何，末年以非過怒守謙，至於朔旦伏謁，頓不相見。由是日
加譴責，亦為童僕輩白眼。守謙既不自安，遂置書於門下，辭往江南。元輿亦不見問
翌日，辦裝出長安，咨嗟蹇分，怊悵自失。即駐馬回望，泣涕漣洳。始達昭應，忽聞
元輿之禍，釋然驚喜，是時於宰相宅收捕家口，不問親?，並從誅戮。當時論者以王
、舒禍福之異，有定分焉。

第三卷
武宗皇帝會昌元年，夫餘國夫餘國見《漢．東夷傳》。貢火玉三斗及松風石。火玉色赤
，長半寸，上尖下圓。光照數十步，積之可以燃鼎，置之室內則不復挾纊。才人常用煎
澄明酒。其酒亦異方所貢也，色紫如膏，飲之令人骨香。松風石方一丈，瑩徹如玉，其
中有樹，形若古鬆偃蓋，颯颯焉而涼?生於其間。至盛夏，上令置諸殿內，稍秋風颼颼
，即令撤去。上好神仙術，遂起望仙台以崇朝禮。復修降真台，舂百寶屑以涂其地，瑤
楹金栱，銀檻玉砌，晶熒炫燿，看之不定。內設玳瑁帳、火齊?，焚龍火香，薦無憂酒
。此皆他國所獻也。亡其國名。上每齋戒沐浴，召道士趙歸真已下共探希夷之理。由是
室內生靈芝二株，皆如紅玉。又渤海貢馬腦樻、紫瓷盆。馬腦樻方三尺，深色如茜所制
，工巧無比，用貯神仙之書，置之帳側。紫瓷盆量容半斛，內外通瑩，其色純紫，厚可
寸餘，舉之則若鴻毛。上嘉其光潔，遂處於仙台秘府，以和藥餌。後王才人擲玉環，誤
缺其半菽，上猶歎息久之。傳於濮州刺史楊坦。
處士元藏幾，自言是後魏清河孝王之孫也，隋煬帝時官奉信郎。大業元年，為過海使判
官，遇風浪壞船，黑霧四合，同濟者皆不救，而藏幾獨為破木所載，殆經半月，忽達於
洲島間。洲人問其從來，藏幾具以事對。洲人曰：「此乃滄浪洲，去中國已數萬里。」
乃出菖蒲酒、桃花酒飲之，而神氣清爽焉。其洲方千里，花木常如二三月，地土宜五穀
，人多不死。亦出鳳凰孔雀靈牛神馬之屬。又產分蔕瓜，瓜長二尺，其色如椹，一顆二
蔕。有碧棗丹栗，皆大如梨。其洲人多衣縫掖衣，戴遠遊冠，與之語中華事，則歷歷如
在目前。所居或金闕銀台，玉樓紫閣，奏簫韶之樂，飲香霧之醑。洲上有久視山，山下
出澄綠水，其泉闊一百步，亦謂之流綠渠。雖投之金石，終不沉沒，故洲人以瓦鐵為船
舫。又有良金池，可方數十里，水石沙泥，皆如金色，其中有四足魚。今刑部盧潯員外
云：金義嶺有池如盆，其中有魚皆四足。又有金蓮花，洲人研之如泥，以間彩繪，光影
煥爍，與真金無異，但不能入火而已。更有金莖花，其花如蝶，每微風至，則搖蕩如飛
，婦人競彩之以為首飾。且有語曰：「不戴金莖花，不得在仙家。」又有強木造舟楫，
其上多飾珠玉以為遊戲。強木，不沉木也，方一寸，重百斤，巨石縋之，終不能沒。藏
幾淹駐既久，忽思中國，洲人遂制凌風舸以送之，激水如箭，不旬日即達於東萊。問其
國，乃皇唐也；詢年號，則貞元也；訪鄉里，則榛蕪也；追子孫，皆疏屬也。自隋大業
元年至貞元末，殆二百年矣。有二鳥大小類黃鸝，每翔翥空中，藏幾呼之則至，或令銜
珠，或令授人語，乃謂之傳信鳥，本出滄浪洲也。藏幾工詩好酒，混俗無拘撿，數十年
間遍遊無定，人莫知之。惟趙歸真常與藏幾弟子九華道士葉通微相遇，遂得其實。歸真
往往以藏幾之異，備奏於上，上令謁者?手詔急徵，及至中路，忽然亡去。謁者惶怖，
即上疏具言其故。上覽疏咨嗟曰：「朕不能如明皇帝以降異人。」後有人見藏幾泛小舟
於海上者，至今江表道流，大傳其事焉。
宣宗皇帝英明儉德，器識高遠。比在藩邸，常為諸王典式。忽一日不豫，神光滿身，南
面獨語，如對百寮。鄭太后惶恐，慮左右有以此事告者，遂奏文宗，雲上心疾。文宗召
見，熟視上貌，以玉精如意撫背曰：「此真我家他日英主，豈曰心疾乎？」即賜上御馬
金帶，仍令選良家子以納上宅。及即位，時人比漢文帝。衣澣濯之衣，饌不兼味。先是
，宮中每欲行幸，即先以龍腦鬱金藉其地。自上垂拱，並不許焉。凡與朝士從容，未嘗
一日不論儒學，而頗注意於貢舉。常於殿柱上題鄉貢進士字。或大臣出鎮，即賦詩賜之
。凡欲對公卿百寮，必先嚴整容止，更衣盥手，然後方出。語及庶政，則終日忘倦。章
奏有不欲左右見者，率皆焚爇。倡優妓樂或彌日嬉戲，上未嘗等閒破顏，縱賜與亦甚寡
薄。一日，後宮有疾，召醫人侍湯藥。洎平愈，上袖出金數兩遺之。醫者將謝，遽止之
曰：「勿使內官知，言出於外，更使諫官上疏也。」其儉靜率多此類。
大中初，女蠻國貢雙龍犀，有二龍，鱗?爪角悉備。明霞錦，雲鍊水香麻以為之也，光
耀芬馥著人，五色相間，而美麗於中國之錦。其國人危髻金冠，瓔珞被體，故謂之菩薩
蠻。當時倡優遂制《菩薩蠻》曲，文士亦往往聲其詞。更有女王國，貢龍油綾、魚油錦
，紋彩尤異，皆入水不濡濕，雲有龍油魚油故也。優者亦作《女王國》曲，音調宛暢，
傳於樂部。《後漢．東夷傳》云：海中有女王國，視井即有孕；又梁朝公子傳云女國有
六。
大中中，日本國王子來朝，獻寶器音樂，上設百戲珍饌以禮焉。王子善圍棋，上敕顧師
言待詔為對手。王子出楸玉局，冷暖玉棋子，雲本國之東三萬里有集真島，島上有凝霞
台，台上有手談池，池中產玉棋子，不由制度，自然黑白分焉。冬溫夏冷，故謂之冷暖
玉。又產如楸玉，狀類楸木，琢之為棋局，光潔可鑒。及師言與之敵手，至三十三下，
勝負未決。師言懼辱君命，而汗手凝思，方敢落指，則謂之鎮神頭，乃是解兩徵勢也。
王子瞪目縮臂，已伏不勝，回語鴻臚曰：「待詔第幾手耶？」鴻臚詭對曰：「第三手也
。」師言實第一國手矣。王子曰：「願見第一。」曰：「王子勝第三，方得見第二；勝
第二，方得見第一。今欲躁見第一，其可得乎？」王子掩局而吁曰：「小國之一不如大
國之三，信矣！」今好事者尚有《顧師言三十三鎮神頭圖》。
羅浮先生軒轅集，年過數百而顏色不老，立於?前則發垂至地，坐於暗室則目光可長數
丈。每採藥於深巖峻谷，則有毒龍猛獸，往來衛護。或晏然居家，人有具齋邀之，雖一
日百處，無不分身而至。或與人飲酒，則袖出一壺，才容一二升，縱客滿座而傾之，彌
日不竭。或他人命飲，即百斗不醉。夜則垂發於盆中，其酒瀝瀝而出，麴糱之香，輒無
減耗。或與獵人同群，有非朋游者，俄而見十數人儀貌無不間別。或飛朱篆於空中，則
可屆千里。有病者，以布巾拭之，無不應手而愈。及上召入內庭，遇之甚厚。每與從容
論道，率皆葉於上意。因問曰：「長生之道可致乎？」集曰：「撤聲色，去滋味，哀樂
如一，德施無偏，自然與天地合德，日月齊明，則致堯舜禹湯之道，而長生久視之術，
何足難哉？」又問：「先生之道孰愈於張果？」曰：「臣不知其他，但少於果耳。」及
退，上遣嬪御取金盆，覆白鵲以試之。集方休於所舍，忽起謂中貴人曰：「皇帝安能更
令老夫射覆盆乎？」中貴人皆不喻其言。於時上召令速至，而集才及玉階，謂上曰：「
盆下白鵲宜早放之。」上笑曰：「先生早已知矣。」坐於御榻前，上令宮人侍茶湯。有
笑集貌古布素者，而縝發絳脣年才二八，須臾忽變成老嫗，雞皮鮐背，發鬢皤然。宮人
悲駭，於上前流涕不已。上知宮人之過，促令謝告先生，而容質卻復如故。上因語京師
無荳蔻荔枝花，俄頃二花皆連枝葉各數百，鮮明芳潔，如才折下。又嘗賜甘子，集曰：
「臣山下有味逾於此者。」上曰：「朕無復得之。」集遂取上前碧玉甌，以寶盤覆之，
俄頃撤盤，即甘子至矣。芬馥滿殿，其狀甚大。上食之，歎其甘美無匹。又問曰：「朕
得幾年天子？」即把筆書曰「四十年」，但「十」字挑腳。上笑曰：「朕安敢望四十年
乎！」及晏駕，乃十四年也。集初辭上歸山，自長安至江陵，於一布囊中探金錢以施貧
者，約數十萬。中使從之，莫知其所出。既至，中路忽亡其所在，使臣惶恐不自安。後
數日，南海奏先生歸羅浮山矣。
大中末，舒州奏眾鳥成巢，闊七尺，高一丈，而燕雀鷹鸇水禽山鳥，無不親狎如一。又
有鳥，人面綠毛，觜爪悉紺，其聲曰甘蟲，因謂之曰甘蟲，時人畫圖鬻於市肆焉。
懿宗皇帝器度沉厚，形貌?偉。在藩邸時，疾疹方甚，而郭淑妃見黃龍出入於臥內。上
疾稍間，妃異之，具以事聞。上曰：「無泄是言，貴不見忘。」又嘗大雪盈尺，上寢室
上，輒無分寸。諸王見者無不異之。
大中末，京城小兒疊布蘸水，向日張之，謂捩暈。及上自鄆王即位，捩暈之言應矣。
宣宗制《泰邊陲曲》，其詞曰：「海岱晏咸通。」及上垂拱，而年號咸通焉。上仁孝之
道出於天性。鄭太后厭代而蔬素悲咽，同士人之禮，公卿奉慰者無不動容，以至酸鼻。
咸通九年，同昌公主出降，宅於廣化裡，賜錢五百萬貫，仍罄內庫寶貨以實其宅。至於
房櫳戶牖，無不以珍異飾之。又以金銀為井欄藥臼、食樻水槽、釜鐺盆甕之屬，仍鏤金
為笊籬箕筐。制水精火齊琉璃玳瑁等?，悉榰以金龜銀螯。又琢五色玉器為什合，百寶
為圓案。又賜金麥銀米共數斛，此皆太宗廟條支國所獻也。堂中設連珠之帳，卻寒之簾
，犀簟牙席，龍罽鳳褥。連珠帳，續真珠為之也。卻寒簾，類玳瑁班，有紫色，雲卻寒
之鳥骨所為也，未知出自何國。又有鷓鴣枕、翡翠匣、神絲繡被。其枕以七寶合成，為
鷓鴣之狀。翡翠匣，積毛羽飾之。神絲繡被，繡三千鴛鴦，仍間以奇花異葉，其精巧華
麗絕比。其上綴以靈粟之珠，珠如粟粒，五色輝煥。又帶蠲忿犀、如意玉。其犀圓如彈
丸，入土不朽爛，帶之令人蠲忿怒。如意玉類桃實，上有七孔，雲通明之象也。又有瑟
瑟幕、紋布巾、火蠶綿、九玉釵。其幕色如瑟瑟，闊三丈，長一百尺，輕明虛薄，無以
為比。向空張之，則疏朗之紋如碧絲之貫真珠，雖大雨暴降不能濕溺，雲以鮫人瑞香膏
傅之故也。紋布巾即手巾也，潔白如雪，光軟特異，拭水不濡，用之彌年，不生垢膩。
二物稱得之鬼谷國。火蠶綿雲出炎洲，絮衣一襲用一兩，稍過度則熇蒸之氣不可近也。
九玉釵上刻九鸞，皆九色，上有字曰「玉兒」。工巧妙麗，殆非人工所制。有金陵得之
者，以獻，公主酬之甚厚。一日晝寢，夢絳衣奴授語云：南齊潘淑妃取九鸞釵。及覺，
具以夢中之言言於左右。洎公主薨，其釵亦亡其處。韋氏異其事，遂以實話於門人。或
有云：玉兒即潘妃小字也。逮諸珍異，不可具載。自兩漢至皇唐，公主出降之盛，未之
有也。公主乘七寶步輦，四面綴五色香囊，囊中貯辟寒香、闢邪香、瑞麟香、金鳳香。
此香異國所獻也，仍雜以龍腦金屑。刻鏤水精、馬腦、辟塵犀為龍鳳花，其上仍絡以真
珠玳瑁，又金絲為流蘇，雕輕玉為浮動。每一出遊，則芬馥滿路，晶熒照灼，觀者眩惑
其目。是時中貴人買酒於廣化旗亭，忽相謂曰：「坐來香氣何太異也？」同席曰：「豈
非龍腦耶？」曰：「非也。餘幼給事於嬪御宮，故常聞此，未知今日由何而致。」因顧
問當罏者，遂雲公主步輦夫以錦衣換酒於此也。中貴人共視之，益歎其異。上每賜御饌
湯物，而道路之使相屬。其饌有靈消炙、紅虯脯；其酒有凝露漿、桂花醑；其茶則綠華
、紫英之號。靈消炙，一羊之肉取之四兩，雖經暑毒終不見敗。紅虯脯非虯也，但佇於
盤中則?如虯。紅絲高一尺，以箸抑之無數分，撤則復其故。迨諸品味人莫能識，而公
主家饜飫如裡中糠?。一日大會韋氏之族於廣化裡，玉饌俱列，暑氣將甚，公主命取澄
水帛，以水蘸之，掛於南軒，良久滿座皆思挾纊。澄水帛長八九尺，似布而細，明薄可
鑒，雲其中有龍涎，故能消暑毒也。韋氏諸家好為葉子戲，夜則公主以紅琉璃盤盛夜光
珠，令僧祁捧立堂中，而光明如晝焉。公主始有疾，召術士米賨為燈法，乃以香蠟燭遺
之。米氏之人覺香氣異常，或詣門詰其故，賨具以事對。其燭方二寸，上被五色文，卷
而爇之，竟夕不盡，鬱烈之氣可聞於百步。餘煙出其上，即成樓閣台殿之狀，或云蠟中
有蜃脂故也。公主疾既甚，醫者欲難其藥餌，奏雲得紅蜜白猿膏，食之可癒。上令訪內
庫，得紅蜜數石，本兜離國所貢也。白猿脂數甕，本南海所獻也。《山海經》曰：南方
有山，中多白猿。雖日加餌，一無其驗，而公主薨。上哀痛之，自制輓歌詞，令百官繼
和。及庭祭日，百司與內官皆用金玉飾車輿服玩以焚於韋氏之庭，家人爭取其灰以擇金
寶。及葬於東郊，上與淑妃御延興門，出內庫金玉?馬鳳凰麒麟，各高數尺，以為威儀
。其衣服玩具悉與生人無異。一物已上皆至一百二十舁，刻木為樓閣宮殿龍鳳花木人畜
之象者，不可勝計。以絳羅多繡絡金銀瑟瑟為帳幕者亦各千隊。結為幢節傘蓋，彌街翳
日。旌旗珂佩兵士鹵簿率加等。以賜紫尼及女道士為侍從引翼，焚升霄降靈之香，擊歸
天紫金之磬。繁華輝煥，殆二十餘里。上賜酒一百斛，餅餤三十駱?，各徑闊二尺，?
役夫也。京城士庶，罷市奔看，汗流相屬，惟恐居後。及靈車過延興門，上與淑妃慟哭
，中外聞者，無不傷泣。同日葬乳母，上又作祭乳母文，詞理悲切，人多傳寫。是後上
晨夕惴心掛想。李可及進《歎百年》曲，聲詞怨感，聽之莫不淚下。又教數千人作歎百
年隊。取內庫珍寶雕成首飾。畫八百疋官絁作魚龍波浪文，以為地衣。每一舞而珠翠滿
地。可及官歷大將軍，賞賜盈萬，甚無狀。左軍容使西門季玄素鯁直，乃謂可及曰：「
爾恣巧媚以惑天子，滅族無日矣！」可及恃寵，亦無改作。可及善轉喉舌，對至尊弄媚
眼，作頭腦，連聲作詞，唱新聲曲，須臾即百數方休。時京城不調少年相效，謂之拍彈
去聲。一日，可及乞假為子娶婦。上曰：「即令送酒米以助汝嘉禮。」可及至舍，見一
中使監二銀榼，各高二尺餘，宣賜。可及始謂之酒，及封啟，皆實中也。上賜可及金麒
麟高數尺，可及取官車載歸私第。西門季玄曰：「今日受賜，更用官車，他日破家，亦
須輦還內府，不道受賞，徒勞牛足。」後可及坐流嶺南，其舊賜珍玩悉皆進納。君子謂
西門有先見之明。
上敬天竺教，十二年冬，制二高座賜新安國寺。一為講座，一曰唱經座，各高二丈。砑
沉檀為骨，以漆塗之，鏤金銀為龍鳳花木之形，?覆其上。又置小方座，前陳經案，次
設香盆，四隅立金穎伽，高三丈，磴道欄檻，無不悉具，前繡錦襜褥，精巧奇絕，冠於
一時。即設萬人齋，敕大德僧撤首為講論。上?修安國寺，台殿廊宇，制度宏麗。就中
三間華飾秘邃，天下稱之為最，工人以夜繼日而成之。上親幸賞勞，觀者如堵。降誕日
於宮中結彩為寺，賜升朝官已下錦袍，李可及嘗教數百人作四方菩薩蠻隊。
十四年春，詔大德僧數十輩於鳳翔法門寺迎佛骨。百官上疏諫，有言憲宗故事者。上曰
：「但生得見，歿而無恨也。」遂以金銀為寶剎，以珠玉為寶帳香舁，仍用孔雀氄毛飾
其寶剎，小者高一丈，大者二丈。刻香檀為飛簾花檻、瓦木階砌之類，其上?以金銀覆
。舁一剎則用夫數百，其寶帳香舁不可勝紀。工巧輝煥，與日爭麗。又悉珊瑚、馬腦、
真珠、瑟瑟綴為幡幢，計用珍寶不啻百斛。其剪彩為幡為傘，約以萬隊。四月八日，佛
骨入長安，自開遠門安福樓，夾道佛聲振地，士女瞻禮，僧徒道從。上御安福寺親自頂
禮，泣下沾臆。即召兩街供奉僧賜金帛各有差。而京師耆老元和迎真體者，悉賜銀?錦
彩。長安豪家競飾車服，駕肩彌路，四方挈老扶幼來觀者，莫不蔬素以待恩福。時有軍
卒斷左臂於佛前，以手執之，一步一禮，血流滿地，至於肘行膝步，齧指截發，不可算
數。又有僧以艾覆頂上，謂之鍊頂。火發痛作，即掉其首呼叫。坊市少年擒之不令動搖
，而痛不可忍，乃號哭臥於道上，頭頂焦爛，舉止蒼迫，凡見者無不大哂焉。上迎佛骨
入內道場，即設金花帳、溫清?，龍鱗之席，鳳毛之褥，焚玉髓之香，薦？膏之乳，皆
九年訶陵國所貢獻也。初迎佛骨，有詔令京城及畿甸於路傍壘土為香剎，或高一二丈，
迨八九尺，悉以金翠飾之，京城之內約及萬數。是妖言香剎搖動，有佛光慶雲現路衢，
說者迭相為異。又坊市豪家相為無遮齋大會，通衢間結彩為樓閣台殿，或水銀以為池，
金玉以為樹。競聚僧徒，廣設佛像，吹螺擊鈸，燈燭相繼。又令小兒玉帶金額白腳呵唱
於其間，恣為嬉戲。又結錦繡為小車輿以載歌舞。如是充於輦轂之下，而延壽裡推為繁
華之最。是歲秋七月，天子晏駕，識者以為物極為妖。公主薨而上崩，同昌之號明矣。
僖宗皇帝即位，詔歸佛骨於法門，其道從威儀十無其一，具體而已。然京城耆耋士女爭
為送別，執手相謂曰：「六十年一度迎真身，不知再見復在何時。」即伏首於前，嗚咽
流涕，所在香剎詔悉鏟除，近甸百無一二焉。